KIRJALLINEN KYSYMYS E-3337/97 komissiolle esittäjä(t): David Hallam (PSE) (22. lokakuuta 1997)

Aihe: Lakisääteisen äitiyspäivärahan maksamisen 16 viikon väliinputoajat (Yhdistynyt Kuningaskunta)

Onko komissio tietoinen siitä, että Yhdistyneen kuningaskunnan lainsäädännön mukaan naisella, joka on ollut vähemmän kuin 16 viikkoa raskaana ennen siirtymistään työpaikasta toiseen, ei ole oikeutta lakisääteiseen äitiyspäivärahaan kummaltakaan, ei aikaisemmalta eikä uudelta työnantajaltaan; jos hän sen sijaan on ollut raskaana 25 viikkoa ennen uuteen työpaikkaan tuloa, hänen entisen työnantajansa on maksettava äitiyspäiväraha; jos hän tulee raskaaksi työhöntulopäivänään, uusi työnantaja joutuu maksamaan, ja voi saada rahat takaisin kansallisen sosiaaliturvajärjestelmän kautta?

Eikö komissio pidä tätä käytäntöä varsin epäoikeudenmukaisena erityisesti niiden naisten osalta, jotka ovat perheen pääasiallisia tulonhankkijoita ja jotka ovat olleet jatkuvasti työelämässä?

Eurooppalaisen lainsäädännön mukaan työnantaja ei saa antaa raskauden vaikuttaa työhön ottamiseen (Dekkerin asia); katsooko komissio että naispuolinen työntekijä voidaan pakottaa kieltäytymään työpaikasta yksinomaan sillä perusteella, että hän siinä tapauksessa ei saisi lakisääteistä 90 % äitiyspäivärahaa kuuden viikon ajan?

Kun Euroopan yhteisöjen tuomioistuin teki päätöksen Dekkerin asiassa (EOR35), julkisasiamies Darmon puki asian sanoiksi kuuluisaksi tulleella tavalla: ¨Äitiys koskee - suokaa anteeksi tämä truismi - aina vain naisia: sen käyttäminen työhönotosta kieltäytymisen perusteena on sen vuoksi luonteeltaan suoraan sukupuoleen kohdistuvaa syrjintää¨. Onko komissio samaa mieltä siitä, että jos nainen joutuu kieltäytymään työpaikasta raskauden vuoksi, on tämä yhtäläisellä tavalla sukupuoleen kohdistuvaa syrjintää?

Yhdistyneessä kuningaskunnassa niiden naisten peruspäiväraha, jotka eivät täytä äitiyspäivärahan maksamisen vaatimuksia, on 52.50 £ viikossa 12 viikon ajan. Euroopan yhteisön tuomioistuimen Gillespien asiassa antaman päätöksen mukaisesti, jonka mukaan samapalkkaisuutta koskeva direktiivi ei vaadi täyttä palkkaa eikä määrää maksettavan summan kriteerejä, edellyttäen, että summa ei ole niin pieni, että se vaarantaa äitiysloman tarkoituksen, eikö komissio katso, että Yhdistyneen kuningaskunnan peruspäiväraha 16 viikon väliinputoajille on niin pieni, että se vaarantaa äitiysloman tarkoituksen, erityisesti niiden naisten osalta, jotka ovat perheen pääasiallisia tulonhankkijoita?

Komission jäsenen Pádraig Flynnin komission puolesta antama täydentävä vastaus (16. maaliskuuta 1998)

Täydennyksenä 21. marraskuuta 1997 antamaan vastaukseensa ((EYVL C 134, 30.4.1998, s. 140. )) komissio kykenee nyt toimittamaan seuraavat tiedot.

Kuten komissio jo aiemmin ilmoitti arvoisalle parlamentin jäsenelle, se otti yhteyttä Yhdistyneen kuningaskunnan viranomaisiin voidakseen saada tarkempia tietoja lakisääteistä äitiyspäivärahaa koskevan lainsäädännön soveltamisedellytyksistä.

Vastauksessaan Yhdistyneen kuningaskunnan viranomaisten korostavat sitä, että toimenpiteistä raskaana olevien ja äskettäin synnyttäneiden tai imettävien työntekijöiden turvallisuuden ja terveyden parantamisen kannustamiseksi työssä 19 päivänä lokakuuta 1992 annetun neuvoston direktiivin 92/85/ETY ((EYVL L 348, 28.11.1992. )) 11 artiklan 4 kohdassa säädetään jäsenvaltioiden oikeudesta määrätä, että kyseisen työntekijän on täytettävä kansallisessa lainsäädännössä määritellyt edellytykset palkan tai korvauksen saamiseen äitiysloman aikana. Nämä edellytykset eivät kuitenkaan missään tapauksessa saa sisältää vaatimusta yli kahdentoista kuukauden pituisesta työskentelystä välittömästi ennen synnytystä.

Siksi Yhdistyneen kuningaskunnan lainsäädännön mukaista lakisääteisen äitiyspäivärahan (¨statutory maternity pay¨) edellytystä, jonka mukaan työjakso on jatkunut keskeytyksettä 26 viikkoa ja päättyy viikolla, joka edeltää välittömästi neljättätoista viikkoa ennen arvioitua synnytysviikkoa, ei voida pitää direktiivin 92/85/ETY vastaisena.

Komissio haluaa kuitenkin kiinnittää arvoisan parlamentin jäsenen huomion siihen, että lakisääteisen äitiyspäivärahan ulkopuolelle jääneet työntekijät voivat sen sijaan saada äitiysavustuksen (¨maternity allowance¨) tai muita etuuksia, jos he täyttävät Yhdistyneen kuningaskunnan lainsäädännössä näille etuuksille asetetut edellytykset.